I en mye omtalt faksimile fra forumet Endchan – signert Philip Manshaus – heter det blant annet at terrorsiktede Philip Manshaus (21) ble «utvalgt av sankt Tarrant», med henvisning til terroristen Brenton Tarrant (28) som drepte 51 mennesker i angrep mot to moskeer på New Zeland.

– Vi vet ikke noe særlig om nettaktiviteten hans bortsett fra at han postet på Endchan og trolig 4chan, sier forfatter Lasse Josephsen, som har skrevet om denne formen for nettekstremisme.

– Endchan vet jeg ikke så mye om, det ser ut som et chan-alternativ.

Nettaktiviteten til Philip Manshaus er blant sporene politiet nå etterforsker, sier Josephson til ABC Nyheter.

Chan-forumene er anonyme meldingstjenester, som blant annet har vært samlingssted for høyreekstreme. Politiet bekreftet i helgen at de tidligere har blitt gjort oppmerksom på mannens innlegg på ulike nettfora, og har gjort undersøkelser rundt det.

Det har blant annet kommet fram at gjerningsmannen hadde tenkt å direktesende aksjonen sin – på samme måte som ved angrepene i Christchurch – men at teknologien sviktet.

Den terrorsikte på vei til tingretten, hvor han ble fremstilt for varetektsfengsling i Oslo tingrett kl. 13 mandag. Foto: Ørn E. Borgen / NTB scanpix

Gjerningsmennene bak Christchurch-massakren i mars, Synagoge-angrepet utenfor San Diego i mai og El Paso-angrepet i august la ut poster i forkant av sine angrep på 8chan. Fredrick Brennan, som opprettet 8chan i 2013, sa nylig til New York Times at han ønsket forumet stengt: «Når jeg hører om en masseskyting sier jeg: ‘Ok, vi må undersøke om det finnes en kobling til 8chan».

Den forslåtte 21-åringen møtte mandag til fengslingsmøtet i Oslo tinghus. Han er siktet for terror, og for drapet på sin 17 år gamle adopterte stesøster. Manshaus' forsvarer, advokat Unni Fries, opplyser at 21-åringen ikke erkjenner straffskyld.

På et av bildene som antas å vise gjerningsmannen poserer han med en dødningskallemaske, brukt som symbol av en del høyreekstreme de siste årene.

– På bildet har han også en button med SS-symbolet Totenkopf (dødningehode) og en kamuflasjejakke som ser ut som den kommer fra det tyske militæret, sier Josephsen.

La ut bilde av Breivik



På en Instagram-konto med Manshaus’ navn var det lagt ut to bilder av ham selv og et av Anders Behring Breivik.

Ifølge vitner var 21-åringen ikledd hjelm og uniform da han angrep moskeen.

Lasse Josephsen skriver en bok om Incel-fenomenet, menn som lever i «ufrivilig sølibat» og finner hverandre på nett. Han har også skrevet om nynazister. ABC Nyheter har tidligere omtalt Incel-fenomenet, om menn «i ufrivillig sølibat»: – En giftig cocktail av selvforakt og kvinnehat

– Det er ikke de samme fenomenene, men nært beslektet, sier Josephsen.

I forkant av lørdagens angrep skrev en person i Manshaus' navn et innlegg på Endchan der han omtalte Brenton Tarrant, som skjøt 51 mennesker i en moské i Christchurch på New Zealand i mars, som et forbilde.

Manshaus' stesøster ble funnet drept i et hus i Bærum lørdag. Foto: Terje Pedersen / NTB scanpix

Personen skriver videre at han er blitt utpekt av «sankt Tarrant», trolig med henvisning til Christchurch-terroristen. Innlegget ble avsluttet med «Valhall venter».

– Selvradikaliseringen kan gå uhyggelig fort på nettet. Bare man sitter på /pol-delen av 4chan vil man møte alle disse ideene i skriftlig form eller som «memer». Man blir bombardert med ganske sterk høyreekstrem propaganda. Hvis man er en gutt som ikke har stort annet å gjøre kan man bli sittende på 4chan ganske lenge, siden det hele tiden kommer mye nytt som er forbudt, spennende og farlig, sier Josephsen.

Les også: Her er terrorsiktede Philip Manshaus (21) i retten

Nazi-koder



På et innlegg hos 4chan tilskrevet nordmannen er utrykkene RaHoWa og «1488» brukt.

– RaHoWa står for «hellig rasekrig». 1488 er en kode myntet av den amerikanske hvit makt-ekstremisten David Lane, der «de fjorten ordene» er uttrykk for et slagord for hvit makt-bevegelsen, mens 88 står for Heil Hitler (med H som den åttende bokstaven i alfabetet), forteller Josephsen.

Disse personene er ikke nødvendigvis organisert ute i det analoge, selv om det finnes grupper som møtes og trener sammen.

– Når politiet får gått gjennom nettbruken hans tror jeg vi vil vite mer, som hvilke steder han har blitt radikalisert og om han har hatt kontakt med noen for eksempel via chattetjenesten Discord.

– Chan-kultur er så mangt, men det er i utgangspunktet en subkultur i seg selv med mange ubehagelige trekk inkludert høyreekstremisme, sier forfatter Øyvind Strømmen, som har høyreekstreme som et av sine spesialområder.

Les også: Ordføreren: – Høyreekstreme enkeltindivider registrert i Bærum

«Selvradikalisering»



Selvradikalisering på nett har også vært et mye omtalt fenomen blant jihadister.

Forfatter og journalist Øyvind Strømmen. Foto: Håkon Mosvold Larsen / NTB scanpix

– Man kan nok finne noe lignende dynamikk på chan-forumene, men de jihadistiske nettforumene har i større grad vært dedikert til akkurat den ideologiske forståelsen. På chan-forumene finner man mye fugl og fisk, men det er ikke vanskelig å finne frem til ekstreme synspunkt, og enkelte forum fungerer som en kanal for folk som er i en radikaliseringsprosess eller søker et digitalt fellesskap. Både 4chan og 8chan har dukket opp i diskusjoner om alt-right, Gamergate og Incel-fenomenet, sier Strømmen.

– Har slike forum norske brukere?

– Jeg har ikke noe tall på det, men man ser at det er en del norske brukere.

– Det er kvalitative forskjeller på forumene, der 4chan har vært kjent for mye forskjellig, mens 8chan har vært en enda mer ytterliggående kanal. En del som opplevde at de ikke fikk fremme sitt syn på 4chan emigrerte til 8chan, sier Strømmen.

Menigheten i Al-Noor Islamic Centre i Bærum etter angrepet.Foto: Terje Pedersen / NTB scanpix

Politiet bekrefter mandag at siktelsen mot Philip Manshaus (21) etter moskéskytingen og drapet i Bærum utvides til å også omfatte en terrorhandling.

– Det er vel og bra at det er laget en handlingsplan mot antisemittisme, men jeg savner en tydeliggjøring av at muslimhat er et like stort problem. Jeg mener det er på høy tid at regjeringen lager en handlingsplan mot islamofobi, sier professor Tore Bjørgo, leder for Senter for ekstremismeforskning ved Universitetet i Oslo til Dagsavisen.

Les også: Styremedlem i Bærum-moské: 75-åring overmannet gjerningsmannen

– Uttrykte støtte til Quisling



Enhetsleder i Oslo politidistrikt Rune Skjold har sagt at mannens aktivitet på internett gjør at politiet allerede nå omtaler ham som «ekstrem». Han la til at siktede har uttrykt støtte til Vidkun Qusling.

Kilder sier mandag til VG at politidistrikt tidligere i sommer skal ha blitt varslet av Politiets sikkerhetstjeneste (PST) om en negativ utvikling i høyreekstreme miljø. I sin trusselvurdering fra februar vurderte PST angrep fra høyreekstreme som «lite sannsynlig».

Under en pressekonferanse mandag uttalte PST at det er registrert oppfordringer til terror også i høyreekstreme miljø i Norge.

– PST mottok et tips om siktede for omlag et år siden. Det gikk ikke i retning av terrorplanlegging. Det er alltid vanskelig for politiet og andre å være sikre på om en person vil begå terrorhandlinger eller ikke, sa ST-sjef Hans Sverre Sjøvold.

PST jobber nå med å kartlegge siktedes aktivitet og nettverk.

Ordføreren i Bærum avviser at de har et befestet høyreekstremt miljø i kommunen, men at det er registrert enkeltindivider, og de har tett dialog med PST om dette, skriver NTB mandag.

Les også: